text: Jernkvinden Camilla Pedersen er europamester i triatlon
  10 juni 2017 kl. 14.26
  Camilla Pedersen fra Esbjerg var første kvinde over målstregen, da europamesterskaberne i triatlon blev afholdt i Herning. 
  Den esbjergensiske jernkvinde Camilla Pedersen var lørdag hurtigst af alle, da hun som hurtigste kvinde kom igennem en halv Ironman ved EM i Herning.
  Camilla Pedersen tilbagelagde de 1,9 kilometers svømning, 90 kilometers cykling og 21,1 kilometers løb i tiden 4 timer, 15 minutter og 1 sekund. Det var hele tre minutter hurtigere end briten Laura Siddall, der var næsthurtigste på dagens Ironman.
  Camilla Pedersen får dog ikke tid til at fejre dagens sejr. Allerede i næste weekend skal hun ud i EM-afdelingen af Ironman i Helsingør, da den fungerer som kvalifikation til VM i Ironman. En flaske champagne nåede Camilla Pedersen dog at få rystet på præmiepodiet, inden forberedelserne på ny begynder.
  Det er Det Europæiske Triatlonforbund, der arrangerede EM i triatlon i Herning sammen med Dansk Triatlon Forbund og den private aktør Challenge.
  
  